Ndonde ndi mutambo une wa tambiwa nga Vhasidzana. Fhedzi na vhaṱhannga vha a tamba. Hu gwiwa tshidindi ha shelwa matombo maṱuku a no vhidzwa u pfi ndi ndode. Mutambo uyu u tambiwa nga vhathu vhavhili kana vhano fhira vhavhili zwi tshi bva nga afho he vha ḓivheisa ngaho. Ndode idzi dzi a kovhaniwa ha vha vha na ndode dzi no lingana Sa tsumbo, dzi nga vha fumi fumi kana fumbili u ya nga hu hula ha tshidanga (tshidindi) na nga afho hune vhatambi vha nga tendelana ngaho. Nga nnḓa ha ndode hu dovha ha vha na tombo ḽihulwane ḽi no pfi gaṱe ḽine mutambi wa ndode a ṱusa ngaḽo ndode tshidangani (tshidindini) a tshi gavhisela nṱha. Mutambi u bvisa ndode dzi nnzhi tshidangani a fhedza nga u humisela tshidangani a sia nthihi ine a i fara ya vha yawe. Arali mutambi a wisela gaṱe fhasi u pfi o kaṱa. Zwine zwa amba uri u tea u fha muṋwe mutambi ane a khou tamba nae tshifhinga tshau tamba-vho.